หน่วยงานตลาดทุนประสานเสียงเตือนนักลงทุนใช้วิจารณญาณเหตุบึ้มราชประสงค์
หน่วยงานตลาดทุนประสานเสียงเตือนนักลงทุนใช้วิจารณญาณเหตุบึ้มราชประสงค์
18 ส.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตลาดหลักทรัพย์แห่งประเทศไทย สภาธุรกิจตลาดทุนไทย สมาคมบริษัทหลักทรัพย์ไทย  สมาคมบริษัทจัดการลงทุน และสมาคมบริษัทจดทะเบียนไทย ระบุว่า ตามที่เกิดเหตุการณ์ความรุนแรงบริเวณแยกราชประสงค์ของกรุงเทพมหานคร ส่งผลให้เกิดความเสียหายแก่ชีวิตและทรัพย์สิน ซึ่งหน่วยงานความมั่นคงได้เข้าควบคุมสถานการณ์ในเบื้องต้นได้แล้วนั้น
ทางหน่วยงานตลาดทุนได้ติดตามข้อมูลและประเมินสถานการณ์อย่างใกล้ชิดมาโดยตลอด และมีความเห็นร่วมกันว่า เหตุการณ์ที่เกิดขึ้นอาจจะส่งผลกระทบต่อสภาพจิตใจ และก่อให้เกิดความกังวลกับผู้ลงทุนและประชาชนทั่วไปเกี่ยวกับการลงทุนและเศรษฐกิจของประเทศ แต่ความมั่นคงทางเศรษฐกิจและพื้นฐานของบริษัทจดทะเบียนยังคงไม่เปลี่ยนแปลงอย่างมีนัยสำคัญ
นอกจากนี้ รัฐบาลยังได้ออกมาตรการกระตุ้นเศรษฐกิจอย่างต่อเนื่อง ทั้งมาตรการระยะสั้นและระยะยาวซึ่งกำลังจะเห็นผลเป็นรูปธรรม ทำให้เศรษฐกิจของประเทศยังคงเดินหน้าต่อไปได้ จึงขอให้ผู้ลงทุนติดตามข้อมูลข่าวสารต่างๆ อย่างใกล้ชิดจากแหล่งที่เชื่อถือได้ และใช้วิจารณญาณอย่างรอบคอบในการตัดสินใจลงทุน
ทั้งนี้ ก.ล.ต. และทุกหน่วยงานในตลาดทุน ขอแสดงความเสียใจกับครอบครัวผู้สูญเสียและผู้บาดเจ็บกับเหตุการณ์รุนแรงในครั้งนี้อย่างสุดซึ้ง